Soyaboon olie | Dion se gedagtes
Sommige seepmakers hou van die eienskappe wat soyaboon-olie by hulle seep voeg. Ander voer weer net aan dat dit 'n goedkoop "neutrale" olie is wat kostes onder beheer hou. Daar is twee tipes – "hydrogenated" wat meer solied is soos gestolde vet, en "non-hydrogenated" wat natuurlik meer vloeibaar is, soos gewone kookolie. Dis logies dat die meer soliede een vir jou 'n harder blok seep ook sal gee. Pasop om soyaboon-olie met "vegetable oil" te verwar. Die een wat nou in sekere winkels hier by ons beskikbaar is, is "Crisco". Dit bestaan uit 'n vermenging van soyaboon-, sonneblom-, palmolie en so paar ander byvoegings wat moeilik is om uit te spreek.
Laasgenoemde is nie vir my 'n goeie teken nie. Onthou een van die hoofreëls van seepmaak – as jy nie die naam van die bestandeel maklik kan uitspreek nie, is dit tien-teen-een nie natuurlik nie, en nie goed vir jou vel nie! Die ander faktor om in gedagte te hou – mens weet nie in watter verhouding die verskillende olies gemeng is nie en elke olie het sy eie verseep-waarde; dit gaan moeilik wees om 'n algehele verseep-waarde uit te werk daarvoor. Maak dus seker dat as jy soyaboon-olie wil gebruik, dit 100% suiwer is.
Soyaboon olie eienskappe in seep:
Romerige/stabiele skuim – hm, ja, OK
Hardheid – Nee (miskien met die nie-vloeibare tipe)
Ek self hou by die seepmakers wat diè olie as "neutraal" beskou. Daar is nie eintlik enige oorweldigende eienskappe wat dit aan jou seep verleen nie en die velsorg-voordele is nie opmerklik nie – dis nie goed of sleg vir jou nie. So wat maak hierdie olie so gewild? Net een woord – prys. Dis 'n goedkoop vuller-olie waar mens ander olies wil vermy wat die kwaliteit van jou seep dalk negatief kan beïnvloed. Dis eintlik al.
As dit so neutraal en goedkoop is, kan mens mos heelwat gebruik? Verkeerd! Hoë persentasies van die olie kan ook oranje galsterige spikkels veroorsaak – dit lyk vir my of die olie ook nie 'n baie lang raklewe het nie. As jy nog steeds die olie wil gebruik, kyk of jy vir jou die meer soliede (non-hydrogenated) olie kan aanskaf, maar dan sou ek dit ook nie in meer as 'n 20% verhouding gebruik nie. Meer as dit, en jy gaan ook dieselfde taaiheid kry as kasterolie, en die seep gaan vinnig 'n papperasie in water word